Nimo dalšich insektow su předewšěm tež pčołki za přirodu nimoměry wažne. Často sej małe stworjenčka prawje wažić njewěmy. Tohodla so w lětnjej seriji na lokalnej stronje lětsa pilnym pčołkam a pčołarjam wěnujemy. (15)
Na wólbnej zhromadźiznje Serbskeje pčólnicy 2019 wuprajichu pčołarjo tehdy 34lětnej Katrin Matkec z Lejna swoju dowěru. Wuzwolichu ju za městopředsydku towarstwa, znajo tež jeje agilne organizatoriske kmanosće. Hibićiwa młoda pčołarka je so w Lejnje narodźiła, chodźeše hač do 10. lětnika w Pančicach-Kukowje do šule. Swój čas ze staršimaj tu a tam w dowolu je z nimaj wjele pućujo sej přiswojiła njezlemjeny kruty poćah k wšej Božej stwórbje.
Pola swojeho dźěda Franca Matki w Sernjanach je z časa dźěćatstwa přewšo rady pobyła. Wón bě znaty a wuspěšny pčołar. Jako šulska holca je pola njeho na zahrodźe pčołki znazdala wobkedźbowała a zhladujo wróćo so wona dopomina, kak je so stajnje na całtu z mjedom wjeseliła. Hišće dźensa ma měd za „kralowsku jědź“.
pol_Latn szl_Latn szl_Latn